A s’amigu Juanne Cubeddu

Caru Juanne1, no ti disisperes
po aer tentu cussu brutu intopu.
«Po caddu moltu, mezus caddu topu»,
chi narat unu diciu cunsideres.

Già chi ses biu, e it'ateru cheres?
In sa vida b'at sempre calchi iscopu.
Beru chi setant'annos no sun tropu
ma chi sun calchi cosa ti nde seres2.

S'as osselvadu, in s'umana zenìa
s'ingiustiscia cundennat innotzentes.
Gai Deu a sos suos discendentes

dat calchi immeritada maladia
po dare patimentu e tribbulia
a su malàidu e a sos parentes.

Su bìndighi 'e Maltu 1975

1Juanne: Giovanni Cubeddu di Ittireddu, amico del poeta, a cui aveva scritto da Roma di essere stato colpito da una paralisi.
2Ti nde seres: considera.